

Straume/<kretskontor> den 04.01.2021

Råd fra ImF og <kretsnavn> av 4.januar 2021 angående møtevirksomhet

Vi hilser alle våre misjonsvenner et godt nytt år, og i og med at vaksinasjon av befolkningen har startet, er det grunnlag for optimisme med tanke på normalisering av møtevirksomheten i forsamlinger og lag. Imidlertid har regjeringen kommet med nye forskrifter av 3.januar, gjeldende fram til 18.januar. Etter at det slås fast at maksimalt fem personer kan samles i private sammenkomster utenfor eget hjem, nevner det nye regelverket følgende: «**Maksimalt ti personer på** innendørs idrettsarrangement, kulturarrangement, seminarer, **livssynssamlinger**, seremonier mv., likevel 200 personer hvor alle i publikum sitter i fastmonterte seter. I begravelser kan det være opp mot 50 personer, selv om setene ikke er fastmontert.» Så føyes det til: «De fleste av disse arrangementene vil uansett ikke være i tråd med **nasjonale anbefalinger** og bør derfor utsettes eller avlyses» (våre uthevinger). Noe er altså regler og noe er anbefalinger/råd.

# Møtevirksomhet i ImF

Ut fra de signaler som er gitt, **anbefaler vi at alle fysiske møter/samlinger i ImF innstilles fram til 18. januar**, og oppfordrer alle til å gjøre disse møtene digitale dersom det er mulig. Selv om det åpnes for muligheten for å samle inntil ti personer på livssynssamlinger, anbefaler regjeringen at disse utsettes eller avlyses da disse ikke vil være i tråd med nasjonale anbefalinger. Vi anbefaler derfor det samme i ImF. Vi vil komme med oppdatert råd før utgangen av perioden. I tilfeller der en har planlagt å bruke talere/ressurser fra kretsen eller ImF sentralt, bør en prøve å utsette arrangement, ikke avlyse.

Barn og unge rammes hardest, og vi oppfordrer derfor særlig til gjennomtenkning og kreativitet for å lage digitale tilbud for disse. Lovverket nevner at «ansatte og oppdragstakere som står for gjennomføringen av arrangementer, skal ikke regnes med i det antallet personer som kan være til stede». Det bør derfor ligge godt til rette for opptak/sending av digitale samlinger i forsvarlige rammer. Hver fredag formiddag vil sambåndet.no ha en oppdatert liste over åpne digitale samlinger i helgen, etter innspill fra kretsene.

# Hjemmekontor

Vi anbefaler at alle ansatte som har mulighet for det, skal ha hjemmekontor frem til 18. januar. Arbeidsrelaterte møter som avdelingsmøter og lignende, avvikles digitalt. Nødvendige unntak fra å ha hjemmekontor avklares med nærmeste leder. En del av våre ansatte vil få varsel om permittering nå, i tilfelle nåværende situasjon skulle få varighet utover 18.januar.

Disse rådene er koordinert med ledelsen i NLM og Normisjon.

# Ellers …

… nevner vi at digitale plattformer som Messenger, Teams, Zoom, etc, lett kan benyttes for å pleie kontakt, ha smågrupper, ha felles bibellesning, ha sjelesorg/veiledning/mentorsamtaler, bønnemøter, osv. Det går også godt an å gå turer sammen. Mulighetene er fortsatt mange. Som det står i sangen: «Kjærlighet oppfinnsom gjør, Gud vil åpne deg en dør.» (Sangboken nr 719).

## Vennlig hilsen

Erik Furnes, generalsekretær for ImF NN (kretsleder for ….)

Lenke fra regjeringen:

<https://www.regjeringen.no/no/aktuelt/innforer-flere-nasjonale-smitteverntiltak/id2826466/>

Lenke fra Lovdata:
<https://lovdata.no/dokument/SF/forskrift/2020-03-27-470>